মা। একটি অক্ষর। একটি আকার। এই ছোট্ট শব্দটির মাঝে কত কিছু লুকিয়ে আছে। মরু প্রান্তরে প্রাণ ফিরে পাওয়ার মতো শব্দ। সকল ভালোবাসার রেখা যেনো ওই মা শব্দে গিয়ে মিলিত হয়েছে। কী চমৎকার! কী মধুমাখা এক শব্দ। তুলনাহীন অপ্রতিদ্বন্দ্বী এক ভালোবাসার উৎসের জায়গা মা। মা মা-ই। তার সাথে তুলনা করার কিছু নেই পৃথিবীতে। মায়ের ভালোবাসার ওজন অনেক গভীর। তা পরখ করে দেখার ক্ষমতা কারো নেই। রাব্বুল ইজ্জত এতো ভালোবাসা দিয়েই মাকে বানিয়েছেন। সকল ভালোবাসার কাছে মায়ের ভালোবাসা ব্যর্থতায় পর্যবসিত হয় নিমিষেই। কোনো ভালোবাসাই এখানে টিকে না। টিকতে পারে না। কেবল মা-ই নিঃস্বার্থভাবে সন্তানকে ভালোবাসেন। নিজের হাজারো কষ্ট-দুঃখের মাঝে সন্তানের ভালো চান। কল্যাণ কামনা করেন। যন্ত্রণায় থেকেও সন্তানকে জান্নাতি হাসি উপহার দেন। নিজের জীবনকে সন্তানের জন্য উৎসর্গ করে দেন। মাথা পেতে নেন সব বিপদ আপদ। একমাত্র মায়ের দ্বারাই এতো কিছু সম্ভব?